لئیلینین ایدئال گؤزلّی‌یینی اؤزۆنۆن روْمانتیک تخیّۆلۆنده بۇ جۆر جاذیبلی شکیلده تصویر ائدن نیظامی، اؤز قهرمانی اۆچۆن ائینی زاماندا ایدئال ایجتیماعی حیات شرایطی آراییردی. لئیلی بیر ائستئتیک ایدئال کیمی مؤوجۇد تاریخی شرایطین ائستئتیک دۆشۆنجلرینه ضیدّ ایدی. بۇ ضیدّییّت لئیلی نین ائوده دۇستاق ائدیلمسینده، نجیب حیسلرینین جیلوْولانماسیندا، ایختییاراتینین الیندن آلینماسیندا ایانی شکیلده اؤزۆنۆ بۆرۇزه وئریر. لئیلی بۇ محکۇمییّته ائتیراز ائدیر، اؤز شخصی کؤنۆل آرزۇلارینین طلبی ایله آزاد حیات سۆرمک ایستییر.